PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Bratislava   25. 4. 2000

Číslo:	2000/ZK/1/1/92					

	Protimonopolný úrad Slovenskej republiky, I. výkonný odbor, v správnom konaní začatom z vlastného podnetu voči podnikateľovi Starý prameň a.s., Sládkovičova 1, 071 01 Michalovce vo veci  porušenia § 3 zákona č. 188/1994 Z.z. o ochrane hospodárskej súťaže     v znení neskorších zákonov takto

rozhodol:

	na základe § 12 ods. 4 písm. c) zákona č.188/1994 Z.z. o ochrane hospodárskej súťaže v znení neskorších zákonov správne konanie zastavuje, pretože dôvod konania odpadol. 

Odôvodnenie:

	Z podnetu Protimonopolného úradu Slovenskej republiky, I. výkonného odboru (ďalej len „úrad“) sa dňa 26.2.2000 začalo správne konanie voči podnikateľovi Starý prameň a.s., Sládkovičova 1, 071 01 Michalovce (ďalej len „Starý prameň“), vo veci možného  porušenia § 3 zákona č. 188/1994 Z.z. o ochrane hospodárskej súťaže v znení neskorších predpisov (ďalej len „zákon“).

	V priebehu správneho konania úrad zistil, že  rozhodnutím Krajského súdu                  v Košiciach  bol dňa 9.8.1999 na majetok dlžníka Starý prameň  vyhlásený konkurz. Podľa vyjadrenia JUDr. Ivety Kohanovej, ustanovenej správkyne podstaty, pivovar Starý prameň           v  roku 2000 nevyrába pivo ani  neuskutočňuje jeho predaj na trhu SR.

	Podiel podnikateľa Starý prameň na dodávkach piva na trh SR v roku 1999 predstavoval približne 22 458 hl, čo je 0,5 % - ný  podiel na trhu výroby a predaja piva v SR. 	Keďže pivovar nevykonáva v súčasnosti hospodársku činnosť, nedochádza                  k uskutočňovaniu obchodných vzťahov v zmysle kúpnych zmlúv, uzatvorených medzi pivovarom a  jeho odberateľmi, a teda ani k prípadnému negatívnemu dopadu na hospodársku súťaž, vyplývajúceho z plnenia jednotlivých ustanovení zmlúv.

	Vzhľadom  k zanedbateľnému trhovému podielu účastníka správneho konania nie je vytvorený predpoklad pre významný dopad prípadných vertikálnych obmedzení na intenzitu súťaže, a to ani v individuálnom ani kumulovanom účinku.

	Na základe vyššie uvedeného úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa § 61 ods. 1 zákona č. 71/1967 Zb. o správnom konaní proti tomuto rozhodnutiu možno podať na Protimonopolný úrad Slovenskej republiky, I. výkonný odbor v lehote 15 dní odo dňa oznámenia tohto rozhodnutia rozklad. Včas podaný rozklad má odkladný účinok.

								Ing. Ján Matuský
							  riaditeľ I. výkonného odboru

Rozhodnutie sa doručí:

JUDr. Iveta Kohanová
AK, Kuzmányho 47
04 001 Košice
- správca konkurznej podstaty
podnikateľa Starý prameň, a.s.
Sládkovičova 1, Michalovce